Digi24 a obținut imaginile de la scandalul care a pus pe jar autoritățile din Brașov săptămâna trecută, după ce un consilier județean PNL i-a acuzat pe polițiști că au dat buzna peste familia sa și că ar fi greșit adresa percheziției. DIICOT a precizat însă, într-un comunicat de presă, că la adresa respectivă a fost emis un mandat.

Bărbatul a susținut că mascații i-ar fi speriat cei doi copii minori, motiv pentru care fiul său de 10 ani ar fi avut nevoie de îngrijiri medicale.

Vă arătăm imaginile surprinse în timpul descinderii, care sunt în dosarul penal instrumentat de DIICOT.

În aceste secvențe se vede cum polițiști intră în casă după ce bat la ușă și se prezintă. Apoi conform procedurii în cazul în care au autorizație de percheziție și mandat de aducere la audieri a unei persoane, merg din cameră în cameră în imobil și verifică toate locurile unde s-ar putea afla o persoană.

În imagini se vede că polițiștii parcurg în liniște fiecare cameră, deschid toate ușile, inclusiv pe cele ale dulapurilor, fără s-o bruscheze însă pe femeia care apare în imagini.

La un moment dat, apar și copiii, pe care oamenii legii îi salută, ba chiar încearcă să îi liniștească. La un moment dat, un câine se apropie de mascatul care filmează, fără să latre.

Ce se aude pe înregistrare:

Polițiști: Poliția! E cineva acasă? Culcat!

Femeie: Copiii!

Polițist: Unde-i bărbatul?

Femeie: Vă rog frumos, eu știu drepturile...

Polițist: Asta e procedura.

Femeie: Vă rog frumos, dacă trageți de mine, îmi știu drepturile.

Polițist: Da, doamnă, stați liniștită. Cine mai este acasă?

Polițist: Bună dimineața!

Copil: Bună dimineața!

Polițist: Cu cine mai ești?

(Copilul arată spre câine.)

Polițist: Ridică tu umerașul ăla.

Polițist: Bună dimineața! Cu cine ești acasă?

Fetiță: Cu mama...

Polițist: Atât?

Fetiță: Neinteligibil.

Polițist: Nu e nicio problemă, stai liniștită...

Femeie: Nu se poate așa ceva... să veniți să... nici nu știu pe unde ați intrat.

Fetiță: Ce e?

Polițist: Asta este, este mandat... știți foarte bine...

Femeie: Trebuie să sunați la poartă... Eu vă spun, dar nu veniți să-mi faceți mie scandal la 7 dimineața.

Polițist: Nu face nimeni scandal.

Polițist: Gata! Hai că nu e nimic, e totul ok. Hai jos!

Polițist: Haideți să vă arătăm mandatul de percheziție... Băiatul este acasă?

Femeie: Bebe? Cine e Bebe? Andrei...

Redactor: G.C.